กรรมการอิสระ:What & How Series
ในการลงทุนคงไม่มีใครปฏิเสธว่าผลตอบแทนที่คาดหวัง
11 ส.ค. 2554

ในการลงทุนคงไม่มีใครปฏิเสธว่าผลตอบแทนที่คาดหวัง 
คือสิ่งที่ผู้ลงทุนปรารถนาจะได้รับจากการลงทุนในจำนวนหรืออัตราที่พึงพอใจ และคุ้มค่ากับการลงทุน ด้วยหวังว่าจะนำเงินลงทุนและดอกผลที่เกิดขึ้นเหล่านั้นไปกินไปใช้ในอนาคตตามที่ได้วางแผนเอาไว้




ผลตอบแทนจากการลงทุนนั้นสามารถแบ่งออกได้เป็น 3 ประเภทหลักๆ คือ
1.ผลตอบแทนรวมจากการลงทุน (Total Return)
โดยทั่วไป ประกอบด้วย เงินและผลประโยชน์ทุกประเภทที่ได้รับจากการลงทุน เช่น เงินปันผล ดอกเบี้ย กำไร/ขาดทุนที่ได้จากการขายทรัพย์สินที่ลงทุนไว้ เป็นต้น ไหนๆ ลงทุนทั้งทีผลตอบแทนรวมจากการลงทุนควรจะคุ้มค่ากับปัจจัยต่างๆ ต่อไปนี้ 
ระยะเวลาที่ใช้ในการลงทุน
อัตราเงินเฟ้อตลอดระยะเวลาที่ลงทุน
ต้นทุนของการกินการใช้จ่ายในอนาคตที่อาจเพิ่มขึ้นในระหว่างที่ลงทุน
2.ผลตอบแทนสุทธิ (Net Return หรือ Nominal Return) คือ
ผลต่างของผลตอบแทนรวมกับค่าใช้จ่ายที่เกิดขึ้นจากการลงทุน อันได้แก่ ค่าใช้จ่ายและค่าธรรมเนียมต่างๆ ที่เกี่ยวกับการลงทุน เช่น ค่านายหน้าในการซื้อขายหลักทรัพย์ เป็นต้น
3.ผลตอบแทนที่แท้จริง (Real Return) คือ 
ผลต่างของผลตอบแทนสุทธิกับอัตราเงินเฟ้อที่เกิดขึ้น ซึ่งหากผู้ลงทุนได้รับผลตอบแทนจากการลงทุนใดๆ ที่มากกว่าเงินเฟ้อในขณะนั้นๆ ก็ถือได้ว่าผู้ลงทุนประสบความสำเร็จในการลงทุนในระดับหนึ่งแล้ว เนื่องจากอัตราเงินเฟ้อนั้น จะมีผลทำให้อำนาจซื้อของผู้ลงทุนลดลง
ในเรื่องของการประเมินผลตอบแทนจากการลงทุนนั้น โดยทั่วไปแล้วก็จะพิจารณาจากผลตอบแทนในอดีตของทรัพย์สินหรือหลักทรัพย์นั้นๆ นอกจากศึกษาจากอดีตแล้วก็ต้องมองว่าปัจจุบันนั้น ผลตอบแทนของการลงทุนนั้นน่าจะมีแนวโน้มไปในทิศทางใด ทั้งนี้แม้ว่าผลตอบแทนในอดีตจะไม่สามารถรับประกันถึงผลตอบแทนในอนาคตได้ แต่อย่างน้อยก็พอจะเป็นข้อมูลให้ผู้ลงทุนได้ใช้ประกอบการพิจารณาเลือกลงทุน และคาดหวังในผลตอบแทนที่จะเกิดขึ้นในอนาคตได้ในระดับหนึ่ง โดยผู้ลงทุนสามารถจะศึกษาและสืบค้นข้อมูลได้จากผลงานการวิเคราะห์หรือวิจัย ซึ่งหน่วยงานต่างๆ ที่เกี่ยวข้องได้จัดทำเผยแพร่ไว้ เช่น ผลตอบแทนของหุ้นก็สอบถามจากนักวิเคราะห์หลักทรัพย์ ส่วนผลตอบแทนของกองทุนรวม ก็สอบถามจากบริษัทจัดการ หรือศึกษาจากเว็บไซต์ของสมาคมบริษัทจัดการลงทุน http://www.aimc.or.th 
สำหรับปัจจัยที่มีผลกระทบหรือมีอิทธิพลต่อผลตอบแทนจากการลงทุนนั้น พอจะสรุปได้ดังนี้ คือ
1.การจัดสรรเงินลงทุน (Asset Allocation) เป็นปัจจัยสำคัญที่จะสร้างผลตอบแทนจากการลงทุนในระยะยาว เพราะการจัดสรรเงินลงทุนไปลงทุนในสินทรัพย์หรือทรัพย์สินต่างๆ ได้อย่างเหมาะสมนั้น จะทำให้ผู้ลงทุนสามารถบริหารเงินได้อย่างมีประสิทธิภาพและตรงตามเป้าหมายที่ได้วางแผนไว้ โดยไม่ต้องกังวลกับระยะเวลาในการลงทุนมากนัก
2.การคัดเลือกหลักทรัพย์ที่ลงทุน (Securities Selection) โดยมองปัจจัยพื้นฐานของหลักทรัพย์นั้นๆ เพื่อเลือกลงทุนให้ได้ราคาตลาดในปัจจุบันที่ต่ำกว่ามูลค่าที่แท้จริงหรือมูลค่าที่ควรจะเป็นในอนาคต
3.การจับจังหวะของตลาด (Market Timing) การที่ผู้ลงทุนสามารถพิจารณาแนวโน้มการขึ้น–ลงของตลาดทุน แล้วเข้าซื้อขายตามจังหวะนั้นๆ ได้อย่างถูกต้อง
ปกติแล้วคงไม่มีใครสามารถคาดเดาแนวโน้มของตลาดได้อย่างแม่นยำ ซึ่งโดยหลักของการลงทุนแล้วผู้ลงทุนจะต้องนำหลายๆ ปัจจัยมาพิจารณาประกอบกัน ณ ขณะนั้นๆ โดยให้น้ำหนักสัดส่วนแตกต่างกันไปตามความสำคัญ ทั้งนี้ก็เพื่อให้ได้รับผลตอบแทนจากการลงทุนตามที่คาดหวังเอาไว้นั่นเอง และในธุรกิจการจัดการลงทุน การดำเนินการทั้งสามประการดังกล่าวข้างต้น เป็นหน้าที่หลักของผู้จัดการกองทุน (Fund Manager) ซึ่งทำหน้าที่ในการติดตามข้อมูลข่าวสารต่างๆ นำข้อมูลมาวิเคราะห์ และตัดสินใจลงทุน m